PRITARTA

 Joniškio rajono savivaldybės

 administracijos direktoriaus

 2018 m. kovo 2 d. įsakymu Nr. A-222

 PATVIRTINTA

 Joniškio r. Skaistgirio gimnazijos

 direktoriaus 2018 m. kovo 5 d.

 įsakymu Nr. V-48

**JONIŠKIO R. SKAISTGIRIO GIMNAZIJOS**

**2018–2020 METŲ STRATEGINIS VEIKLOS PLANAS**

**I SKYRIUS**

**ĮVADAS**

 Joniškio r. Skaistgirio gimnazijos strateginio veiklos plano tikslas – numatyti gimnazijos vystymosi gaires, telkti gimnazijos bendruomenę sprendžiant aktualiausias ugdymo problemas, numatyti, kaip bus įgyvendinami mokymo ir ugdymo veiklai keliami reikalavimai, pasirinkti reikiamas gimnazijos veiklos kryptis ir prioritetus, numatyti bei planuoti ugdymo(si) pokyčius.

Rengdama 2018–2020 m. strateginį veiklos planą Joniškio r. Skaistgirio gimnazijos bendruomenė vadovavosi Lietuvos Respublikos švietimo įstatymu, Valstybine švietimo 2013–2022 metų strategija, Geros mokyklos koncepcija, Lietuvos pažangos strategija „Lietuva 2030“, Joniškio rajono savivaldybės 2014–2020 m. strateginiu plėtros planu, Joniškio rajono savivaldybės 2017–2019 m. strateginiu veiklos planu, patvirtintu Joniškio rajono savivaldybės tarybos 2017 m. vasario 27 d. sprendimu Nr. T-20, gimnazijos nuostatais, patvirtintais Joniškio rajono savivaldybės tarybos 2016 m. rugsėjo 29 d. sprendimu Nr. T-162, gimnazijos veiklos kokybės išorės vertinimo išvadomis bei bendruomenės narių rekomendacijomis.

Strateginį veiklos planą rengė gimnazijos direktoriaus 2017 m. lapkričio 27 d. įsakymu Nr. V-304 ,,Dėl 2014–2017 m. strateginio veiklos plano įsivertinimo ir 2018–2020 m. strateginio veiklos plano rengimo ir įgyvendinimo grupės sudarymo“ sudaryta strateginio plano rengimo grupė.

Planas parengtas laikantis viešumo, atvirumo, partnerystės principų.

**II SKYRIUS**

**BENDROSIOS NUOSTATOS**

Mokinių skaičius:

2016 m. sausio 1 d. – 273 ir 27 ugdytinių ikimokykliniame ugdymo skyriuje;

2017 m. sausio 1 d. – 256 ir 30 ugdytinių ikimokykliniame ugdymo skyriuje

2018 m. sausio 1 d. – 235 ir 30 ugdytinių ikimokykliniame ugdymo skyriuje:

Gimnazijoje yra 12 klasių komplektų: pradinio ugdymo programa įgyvendinama 1–4 klasėse (4 komplektai), pagrindinio ugdymo programa 5–10 klasėse (6 komplektai), vidurinio ugdymo programa 11–12 klasėse (2 komplektai). Priešmokyklinio ugdymo grupė ir ikimokykliniame ugdymo skyriuje veikia dvi grupės. Per trejus metus ugdymo įstaigoje sumažėjo 13,9 procentų mokinių, o ikimokyklinio ugdymo skyriaus ugdytinių skaičius išaugo 11,1 procentų.

Mokyklos istorija

1910 m. buvo įsteigta valdinė pradžios mokykla. 1913 metais, vietos gyventojai nupirko žemės ir pradėjo statyti mokyklą, kurioje pradinių klasių mokiniai mokėsi iki 1997 metų.

1946 m. mokykla tapo septynmete ir 1952 m. išleido I laidą, kurią baigė 19 mokinių.

1953 m. įsteigta vidurinė mokykla. 1960 m. pradėtas statyti naujas vidurinės mokyklos pastatas. 1964 m. rugsėjo 1-ąją mokiniai įžengė į naują mokyklą. 1977 m. pastatytas bendrabutis, o nuo 1997 m. iš senų pastatų į jį persikėlė pradinių klasių mokiniai.

 2006 m. prie mokyklos prijungiamas Skaistgirio vaikų darželis, kuris tampa mokyklos ikimokyklinio ugdymo skyriumi.

 2014 m. rugsėjo 1 d., akreditavus vidurinio ugdymo programą, mokykla tapo Joniškio r. Skaistgirio gimnazija.

2016 m. įgyvendinus modernizavimo programą, ikimokyklinis ugdymo skyrius perkeltas į modernizuotas patalpas gimnazijoje, o 2017 m. modernizuota gimnazijos sporto salė.

2018 m. gimnazija išleis jubiliejinę LX abiturientų laidą.

**III SKYRIUS**

**IŠORĖS ANALIZĖ**

**Politiniai veiksniai**

Lietuvos švietimo politika formuojama atsižvelgiant į Europos sąjungos švietimo gaires ir prioritetus. Valstybė kelia mokyklai uždavinius stiprinti piliečių istorinę savimonę ir savigarbą, skatinant įvairių rūšių kultūrinę ir meninę raišką bei socialinės atskirties mažinimą. Vyriausybės programa atvėrė galimybes įgyvendinti Valstybinę švietimo strategiją ir kitose srityse – mokyklų savarankiškumo didinimo, mokinio krepšelio principo plėtros, visuomenės vaidmens stiprinimo, subjektyvaus inspektavimo mažinimo, įrodymais grįsto sprendimų priėmimo dominavimo, ugdymo individualizavimo, mokytojų karjeros sistemos atnaujinimo. Šie faktoriai negali nedaryti įtakos mokyklos ugdymo proceso kaitai.

**Ekonominiai veiksniai**

Mokyklos finansavimas iš dalies priklauso nuo šalies ekonominės būklės bei mokinių skaičiaus. Keičiantis mokinio krepšelio apskaičiavimo metodikai keitėsi ir mokyklai skiriamas finansavimas. Ugdymo planui įgyvendinti, mokymo priemonėms įsigyti, pedagoginių darbuotojų kvalifikacijai tobulinti lėšų iš dalies pakanka. Dalyvaujant Švietimo ir mokslo ministerijos vykdomuose modernizavimo projektuose renovuotos ikimokyklinio ugdymo skyriaus patalpos bei atnaujinta gimnazijos sporto salė.

**Socialiniai veiksniai**

Šeimos krizė ir dalies gyventojų sunki socialinė padėtis didina socialinius švietimo sistemos, taip pat ir mokyklos įsipareigojimus. Didėja nedarniose šeimose augančių vaikų bei socialiai problemiškų mokinių skaičius. Nepalanki Lietuvos demografinė padėtis turi įtakos mokyklai. Išlieka mokinių skaičiaus mažėjimo tendencija mokykloje ir Joniškio rajone. Daugėja specialiųjų ugdymosi poreikių ir probleminio elgesio mokinių, nes daugėja socialiai ir pedagogiškai apleistų vaikų. Nemažas nemokai maitinamų mokinių skaičius, nes tėvai neturi arba netenka darbo.

**Technologiniai veiksniai**

Į mokyklą ateina vis daugiau modernių šiuolaikiškų mokymo priemonių: daugialypės terpės projektoriai, integruoti skaitmeniniai projektoriai, skaitmeninės ir virtualios lentos, planšetės, 3D mokomoji įranga. Tai sąlygoja naujų metodų taikymą pamokose, o mokymosi proceso aktyvinimas reikalauja ugdymo procese vis plačiau taikyti modernias šiuolaikines mokymo priemones. Akivaizdu, kad mokymosi aplinkų modernizavimas ir turtinimas yra strategiškai svarbi mokyklos ugdymo kokybės užtikrinimo ir tobulinimo kryptis. Šiuolaikinės ir informacinės priemonės, kompiuterinės mokomosios programos kokybiškai naudojamos ugdymo procese. Visi mokytojai turi kompiuterinio raštingumo įgūdžius. Gimnazija pakankamai gerai apsirūpinusi šiuolaikinėmis informacinėmis kompiuterinėmis technologijomis, visos mokytojų darbo vietos kompiuterizuotos, visose mokomuosiuose kabinetuose yra daugialypės terpės projektoriai, mokyklos biblioteka ir skaitykla kompiuterizuotos, veikia interneto ryšys. Gimnazija naudoja elektroninį dienyną.

**Edukaciniai veiksniai**

Švietimo ir mokslo ministerija nustato pagrindinius reikalavimus ugdymo turinio formavimui ir reglamentuoja ugdymo proceso organizavimo bendrąją tvarką. Ugdymo įstaigai suteikta galimybė formuoti individualų ugdymo turinį ir individualizuoti ugdymo procesą. Mokykla, organizuodama savo veiklą, įtraukia vietos bendruomenę, bendrauja ir bendradarbiauja su įvairiomis institucijomis, rajono bei šalies mokyklomis. Pamokos vyksta įvairiose edukacinėse aplinkose, išplėtota pažintinė veikla. Dauguma mokytojų kvalifikaciją kelia individualiai ir pagal parengtą kvalifikacijos tobulinimo programą. Tėvams sudaromos galimybės bendrauti ir konsultuotis su mokytojais, pagalbos mokiniui specialistais, vadovais dėl mokinių mokymosi, pasiekimų vertinimo, lankomumo ar mokinio socialinių bei psichologinių problemų.

**IV SKYRIUS**

**VIDAUS ANALIZĖ**

**Teisinė bazė**

Gimnazija savo veiklą grindžia Lietuvos Respublikos Konstitucija, Vaiko teisių konvencija, Lietuvos Respublikos švietimo ir kitais įstatymais, Lietuvos Respublikos Vyriausybės nutarimais, Švietimo ir mokslo ministerijos norminiais aktais, Joniškio rajono savivaldybės tarybos sprendimais, Savivaldybės administracijos bei Savivaldybės administracijos Švietimo, kultūros ir sporto skyriaus įsakymais, gimnazijos veiklos dokumentais ir šiuo planu.

Organizacinė struktūra:

1. Gimnazijai vadovauja direktorius, skiriamas įstatymų nustatyta tvarka;

2. Gimnazijos taryba – aukščiausia gimnazijos savivaldos institucija. Gimnazijos taryba telkia gimnazijos mokinius, mokytojus, tėvus ar kitus teisėtus mokinio atstovus, vietos bendruomenę demokratiniam valdymui, padeda spręsti gimnazijai aktualius klausimus, atstovauti teisėtiems gimnazijos interesams;

3. Mokytojų taryba – nuolat veikianti gimnazijos savivaldos institucija mokytojų profesiniams ir bendriesiems ugdymo klausimams aptarti. Ją sudaro gimnazijos direktorius, direktoriaus pavaduotojas ugdymui, visi gimnazijoje dirbantys mokytojai, sveikatos priežiūros specialistai, švietimo pagalbą teikiantys specialistai, bibliotekininkai, kiti tiesiogiai ugdymo procese dalyvaujantys asmenys;

4. Mokinių taryba – demokratiškai išrinkta mokinių savivaldos institucija, kurią sudaro visų klasių seniūnai, išrinkti vieneriems metams remiantis lygia rinkimų teise;

5. Aktyvių tėvų klubą sudaro klasių tėvų atstovai, išrinkti klasių tėvų susirinkime. Jis renkamas dvejiems metams, veikia pagal klubo nuostatus. Susirinkimai organizuojami ne rečiau kaip du kartus per mokslo metus. Klubo nariai atviru balsavimu renka pirmininką;

6. Metodinę tarybą sudaro metodinių grupių vadovai. Ji renkama dvejiems metams. Metodinei tarybai vadovauja atviru balsavimu tarybos narių išrinktas pirmininkas, kuris organizuoja posėdžius.

Žmogiškieji ištekliai:

1. Direktorius (neturi kvalifikacinės kategorijos);

2. Direktoriaus pavaduotojas ugdymui (III vadybinė kvalifikacinė kategorija);

3. Direktoriaus pavaduotojas ūkio reikalams;

4. Pedagogų skaičius 2018 m. sausio 1 d.:

|  |  |  |  |  |
| --- | --- | --- | --- | --- |
| Dirba pedagogų | Turi mokytojo eksperto kvalifikacinę kategoriją | Turi mokytojo metodininko kvalifikacinę kategoriją | Turi vyresniojo mokytojo kvalifikacinę kategoriją | Turi mokytojo kvalifikacinę kategoriją |
| 36 | – | 10 | 21 | 5 |

Mokinius, jų tėvus, mokytojus konsultuoja gimnazijoje dirbantys specialistai: socialinis pedagogas, psichologas, sveikatos priežiūros specialistas, specialusis pedagogas, logopedas ir karjeros koordinatorius.

**Finansiniai ir materialieji ištekliai**

Pagrindiniai Gimnazijos lėšų šaltiniai: mokinio krepšelio lėšos, savivaldybės biudžeto asignavimai (aplinkos lėšos), specialiųjų programų lėšos, rėmėjų lėšos, 2 proc. gyventojų pajamų mokesčio lėšos.

Mokinio krepšelio lėšos naudojamos pedagogų atlyginimams, socialinio draudimo indėliams, pedagogų kvalifikacijos kėlimui, vadovėliams ir mokymo priemonėms, mokinių kultūrinei pažintinei veiklai ir profesiniam konsultavimui, informacinių technologijų diegimui. Mokinio krepšelio lėšos planuojamos pagal Vyriausybės patvirtintą mokinio krepšelio metodiką. Aplinkos lėšos skiriamos nepedagoginių darbuotojų atlyginimams ir socialinio draudimo įmokoms, komunalinėms paslaugoms. Aplinkos lėšos planuojamos Joniškio rajono savivaldybės tarybos sprendimais. Specialiųjų programų lėšos gautos už maitinimo ir transporto paslaugas naudojamos komunalinėms paslaugoms apmokėti, įrangai ir kitoms prekėms įsigyti. Rėmėjų, 2 procentų gyventojų pajamų mokesčio lėšos naudojamos projektų finansavimui, mokinių skatinimui, materialinės bazės gerinimui.

Biudžetas:

|  |  |
| --- | --- |
| Finansavimo šaltiniai | Lėšos (tūkst. Eur) |
| 2016 m. | 2017 m. | 2018 m. |
| Savivaldybės biudžeto lėšos SB | 210,8 | 204,2 | 211,5 |
| Pajamos už teikiamas paslaugas SB (BIP) | 22,5 | 27,7 | 27,6 |
| Valstybės biudžeto specialioji tikslinė dotacija SB (VB) | 458,6 | 478,6 | 457,6 |
| Valstybės biudžeto kitos dotacijos SB(VBK) | – | 12,3 | – |
| Iš viso | 691,9 | 722,8 | 696,7 |

Papildomos lėšos:

|  |  |
| --- | --- |
| Papildomos lėšos | Lėšos Eur |
|  | 2016 m. | 2017 m. |
| Gyventojų pajamų mokesčio 2 procentai | 1498,86 | 1102,99 |
| Kitos paramos lėšos | 478,86 | 359,42 |
| Iš viso | 1977,72 | 1462,41 |

**Planavimo sistema**

Gimnazijos planavimo sistemą sudaro: gimnazijos strateginis planas, metinis veiklos planas, ugdymo planas, mokomųjų dalykų ilgalaikiai planai, pasirenkamųjų dalykų bei dalykų modulių programos, mėnesiniai veiklos planai, savivaldos institucijų planai, biudžeto lėšų planavimas.

**Ryšių sistema**

Duomenų perdavimui, sisteminimui ir veiklų įgyvendinimui naudojamos šios programos: MR (mokinių registras), PR (pedagogų registras), ŠVIS (švietimo valdymo informacinė sistema), KONTORA (dokumentų valdymo sistema) ir EAIS (elektroninė archyvų informacinė sistema). Gimnazija naudoja elektroninį dienyną TAMO, internetinę svetainę [www.skaistgiris.joniskis.lm.lt](http://www.skaistgiris.joniskis.lm.lt) bei socialinę facebook paskyrą.

Pasirašytos bendradarbiavimo sutartys su Aleksandro Stulginskio universitetu, Kauno technologijos universitetu, Klaipėdos universitetu, Joniškio rajono ugdymo įstaigomis, Pakruojo r. Žeimelio gimnazija, Kretingos r. Vydmantų gimnazija, Kupiškio P. Matulio progimnazija.

**Veiklos kokybės įsivertinimas ir stebėsenos sistema**

Gimnazijos veiklos stebėsena planuojama metams. Stebėsenos funkcijas atlieka Gimnazijos vadovai, savivaldos institucijos, pedagogai. Gimnazijos veiklos stebėsena grindžiama išorės ir vidaus norminių teisės aktų nustatyta tvarka. Pagrindiniai vidaus dokumentai, pagal kuriuos vykdoma veiklos stebėsena, yra gimnazijos nuostatai, vidaus darbo tvarkos taisyklės, pareigybių aprašymai. Analizuojami mokinių rezultatai ir ieškoma galimybių gerinti ugdymo procesą. Kasmet vykdomas gimnazijos veiklos kokybės įsivertinimas.

Tirtos sritys:

1. 2015–2016 m. m. 4 sritis. „Pagalba mokiniui“

2. 2016–2017 m. m. 1 sritis „Rezultatai“ (1.2. Pasiekimai ir pažanga);

3. 2017–2018 m. m 1 sritis „Rezultatai“

2017 m. spalio 9–13 d. Nacionalinės mokyklų vertinimo agentūros atlikto gimnazijos veiklos kokybės išorės vertinimo išvados:

1. Stiprieji gimnazijos veiklos aspektai:

1.1. Pagalba planuojant karjerą.

1.2. Geri mokinių pasiekimai konkursuose, varžybose, projektuose, olimpiadose.

1.3. Pagalba mokiniui.

1.4. Santykiai ir mokinių savijauta.

1.5. Veiklos, įvykiai ir nuotykiai.

1.6. Mokymosi aplinkų ergonomiškumas.

1.7. Mokymasis kitose aplinkose.

1.8. Optimalus išteklių paskirstymas.

9. Pasidalyta lyderystė.

1.10. Mokyklos tinklaveikos atvirumas.

2.Tobulintini gimnazijos veiklos aspektai:

2.1. Individualios mokinių pažangos matavimas pamokose.

2.2. Tikėjimas mokinio galiomis.

2.3. Sąlygų ir galimybių savivaldžiam mokymuisi sudarymas.

2.4. Vertinimo įvairovė pamokoje.

2.5. Įrangos ir priemonių panaudojimas pamokoje.

**V SKYRIUS**

**SSGG ANALIZĖ**

SSGG analizės suvestinė:

|  |  |
| --- | --- |
| **STIPRYBĖS** | **SILPNYBĖS** |
| 1. Gimnazijos bendruomenė kuria geros, patikimos ir atviros gimnazijos įvaizdį.2. Mokiniai noriai renkasi gimnaziją dėl gero mikroklimato ir saugios, motyvaciją skatinančios, aplinkos ir ugdymo kokybės.3. Geri olimpiadų, konkursų ir egzaminų rezultatai.4. Aktyvūs, reiklūs, skatinantys bendruomenę dirbti komandoje vadovai.5. Kvalifikuoti ir patyrę mokytojai.6. Estetiška, jauki ir savita aplinka.7. Didelis dėmesys skiriamas pagalbai mokiniui mokantis.8. Tenkinami mokinių ugdymosi ir saviraiškos poreikiai. | 1. Ugdymas organizuojamas dviejuose pastatuose.2. Didelis gimnazijos patalpų (kabinetų) užimtumas.3. Tobulintina pamokos vadyba.4. Nepakankamas IT panaudojimas pamokose.5. Silpnėjanti mokinių mokymosi motyvacija.6. Nepakankamas tėvų domėjimasis ugdymo procesu. |
| **GALIMYBĖS** | **GRĖSMĖS** |
| 1. Aktyviau dalyvauti įvairiose šalies, tarptautiniuose ir ES finansuojamuose projektuose.2. Aktyvesnė gerosios patirties ir gimnazijos veiklos sklaida.3. Išnaudoti bendradarbiavimo teikiamas galimybes, skatinti tėvų pagalbą mokiniams.4. Gerinti mokinių mokymosi kokybę, taikant įvairesnius mokymo metodus, gerinant pamokos struktūrą, stebint atskirų mokinių pažangą, tinkamai panaudojant vertinimo metu surinktą medžiagą.5. Puoselėjant išskirtinę gimnazijos aplinką ir veiklą, formuoti teigiamą gimnazijos įvaizdį, tapti Joniškio rajono traukos centru.6. Didinti mokinių ugdymosi galimybes.7. Įdiegti ir plėtoti IDUKM (integruotas dalyko ir užsienio kalbos mokymas) ugdymo modelį. | 1. Mokinio krepšelio apskaičiavimo metodika nevisiškai patenkina mokinių ugdymosi poreikius, silpnina mokytojų motyvaciją.2. Prastėjanti demografinė padėtis mažina mokinių skaičių.3. Nestabili švietimo politika, mokinių orientacija į pažymius ir brandos egzaminų rezultatus, o ne į kompetencijas ir vertybes.4. Nepakankama tėvų atsakomybė už vaikų ugdymą(si) ir elgesį.5. Dėl didelių darbo krūvių žemėjantis mokinių ir mokytojų sveikatos indeksas.6. Nuolat didėjantis mokytojų amžiaus vidurkis. |

**VI SKYRIUS**

 **GIMNAZIJOS VEIKLOS STRATEGIJA**

**Misija**

Prasmės, atradimų ir mokymosi sėkmės siekianti, bendruomenės susitarimais savo veiklą grindžianti mokykla.

**Vizija**

Mokykla kiekvieno asmeninei sėkmei.

**Filosofija**

„Per veiklą – į tobulėjimą, per tobulėjimą – į sėkmę”

**Vertybės**

Solidarumas, veiklumas, atvirumas, kūrybingumas ir atsakingumas. Mokyklos bendruomenė – besimokanti, solidari, veikli, vienijanti atvirus, kūrybingus bei atsakingus žmones.

**Kultūra**

Mus vienija tikėjimas, jog laikas, praleistas mokykloje, turi būti įdomus ir prasmingas. Mokiniams čia siekiame suteikti kiek įmanoma daugiau galimybių tobulėti, atsižvelgiant į jų amžių, gebėjimus ir poreikius. Čia kiekvienas mokosi ir nori būti mokomas. Tai mokykla, į kurią norisi eiti.

**2018–2020 m. keliami strateginiai tikslai:**

1. Sukurti tvarią mokinio ir gimnazijos pasiekimų pažangos vertinimo ir užtikrinimo sistemą.

2. Suteikti mokiniams palankias galimybes sėkmingai ugdytis socialines bei pilietinės savimonės stiprinimo kompetencijas.

3. Modernizuoti ugdymo procesą: mokinių įtraukimo didinimas, programų aprėpties plėtimas.

|  |
| --- |
| **1 tikslas. Sukurti tvarią mokinio ir gimnazijos pasiekimų pažangos vertinimo ir užtikrinimo sistemą** |
| ***Uždavinys.* Tobulinant ir taikant įvairias pažangos stebėsenos ir korekcijos strategijas pasiekti daugumos mokinių asmeninės pažangos** |
| Eil. Nr. | Priemonės pavadinimas | Ter-minas | Atsakingas vykdytojas | Laukiamas rezultatas | Finansavi-mo šaltinis |
| 1. | Mokytojų kompetencijų stiprinimas, veiksmingai identifikuojant mokinių pažangą ir pasiekimus | 2018–2020 m. | E. Aukselienė | Kasmet parengiamas mokytojų kvalifikacijos tobulinimo planas. 100 proc. mokytojų tobulino kompetencijas seminaruose, konferencijose | MK lėšos |
| 2. | Atviros / integruotos netradicinėse aplinkose vedamos pamokos, skatinančios konstruktyvų mokytojų bendradarbiavimą, gerosios patirties sklaidą, sėkmingą naujų metodų taikymą | 2018–2020 m. | S. Pocienė,Metodinė taryba | Kasmet mokytojai veda mažiausiai po 1 atvirą ir / ar integruotą pamoką, pamoką netradicinėse aplinkose ar vykdo projektą  | MK lėšos |
| 3. | Pamokos vadybos tobulinimas | 2018–2020 m. | E. AukselienėS. Pocienė | Visi mokytojai, atsižvelgdami į mokinių poreikius ir gebėjimus, parenka ugdymo tikslus ir turinį, veikla pamokose nukreipta į aktyvų, atvirą ir patirtinį mokymąsi (pagrįstą abejone, tyrinėjimu, eksperimentavimu ir kūryba). Geresnis mokinių metinis pažangumas, 10 proc. daugiau mokinių pasiekia aukštesnįjį pasiekimų lygį | MK lėšos |
| 4. | Projekto „Integruotas dalyko ir užsienio kalbos mokymas (IDUKM) 5–8 klasėse“ parengimas ir įgyvendinimas | 2018–2020 m. | E. AukselienėS. Pocienė,Darbo grupė | Įgyvendintas projektas, gilinama kiekvieno mokinio tarpkultūrinė komunikacija, plečiamas pažintinis laukas, gerėja mokinių komunikavimo kompetencijos. Iki 20 proc. daugiau mokinių pasiekia aukštesnįjį anglų k. pasiekimų lygį  | MK lėšos, paramos lėšos |
| 5. | Informacinių komunikacinių technologijų ir priemonių aktyviam mokinių mokymuisi naudojimas | 2018–2020 m. | S. Pocienė,Metodinė taryba | Suformuluoti ir patvirtinti reikalavimai IT panaudojimui ugdymo procese. Visi mokytojai jais vadovaujasi. 30 proc. pamokų, kuriose aktyviam mokinių darbui taikytos IKT. Ugdymo procesas darosi patrauklesnis mokiniams, iki 15 proc. pagerėję mokymosi rezultatai | MK lėšos |
| 6. | UP rengimas ir ugdymo proceso planavimas bei įgyvendinimas, siekiant asmeninės mokinių pažangos, tobulinant pagalbos mokiniui teikimą | 2018–2020 m. | E. AukselienėS. Pocienė | Teikiama ugdymosi pagalba, tobulinamas papildomų darbų ir konsultacijų skyrimas. Pagerės ugdymosi rezultatai (30 proc. sumažės nepažangių mokinių, 10 proc. daugiau mokinių pasieks aukštesnįjį pasiekimų lygį) | MK lėšos |
| 7. | Vidaus įsivertinimo kryptingumas: vidaus įsivertinimo veiklos orientuotos į mokinių pasiekimus | 2018–2020 m. | S. Pocienė,Darbo grupė | Kiekvienais metais atliekami tyrimai mokinių pažangos ir pasiekimų aspektais. Jie analizuojami mokytojų tarybos posėdžiuose bei remiantis išvadomis planuojama gimnazijos veikla | MK lėšos |
| 8.  | Pamokų stebėjimo (kontrolės) sistemos tobulinimas | 2018–2020 m. | E. AukselienėS. Pocienė,Metodinė taryba | Parengtas ir vykdomas kiekvienų metų pedagoginės priežiūros planas, sistemingai stebimos pamokos, akcentuojant dėmesį į mokinių pasiekimų pažangą, gerėja pamokų kokybė, didėja mokinių mokymosi motyvacija | MK lėšos |
| 9.  | Mokytojų metinių pokalbių kryptingumas: akcentuojamas dėmesys ugdymo kokybei, veiklai, nukreiptai į pasiekimų lygmens augimą | 2018–2020 m. | E. AukselienėS. Pocienė | 100 proc. mokytojų dalyvauja metiniuose pokalbiuose, Juose analizuojama mokytojų veikla ir mokinių pasiekimai, numatomos individualios priemonės gerinti mokinių pasiekimams. Siekiama mokytojų veiklos įsivertinimo, veiklos planavimo ir kompetencijų tobulinimo dermės  | MK lėšos |
| 10. | Metodinės dienos, skirtos mokytojų patirties sklaidai ir mokyklų bendradarbiavimui skatinti (1–2 kartus per metus) | 2018–2020 m. | S. Pocienė,Metodinė taryba | Per bendradarbiavimo ugdomosiose komandose ir gerosios patirties sklaidą, kuriama inovacijų kultūra. Augantis mokytojų kolegialumas | MK lėšos |
| 11. | Sėkmės istorijų viešinimas. Metų knygų apie mokinius ir mokytojus parengimas | 2018–2020 m. | Darbo grupė | Parengtos 2018 m., 2019 m., 2020 m. knygos. Auganti mokytojų savivertė, pagalba kolegai, mokinių motyvacijos skatinimas, bendruomenės aktyvinimas ir įsitraukimas | Paramos lėšos |
| 12. | Mokinių metinių projektinių darbų I–III g klasėse integracija į visus bendrųjų ugdymo programų mokomuosius dalykus | 2018–2020 m. | S. Pocienė | Tenkinami gabių mokinių poreikiai, stiprėja mokinio suinteresuotumas rezultatais. Iki 30 proc. mokinių, fiksuojama pažanga lyginant su jų ankstesniais akademiniais pasiekimais | MK lėšos, paramos lėšos |
| 13. | Pagalbos mokiniui sistemos tobulinimas | 2018–2020 m. | S. PocienėVGK | Pagalbos mokiniui sistema padeda operatyviai spręsti mokymosi problemas bei gerinti stipriąsias mokinio puses, stiprinti motyvaciją, gerinti pasiekimus, užtikrina veiksmingą mokinių ugdymą(si) ir mokymą(si) mokykloje, sudaro prielaidas pozityviai vaiko socializacijai bei pilietinei brandai | MK lėšos |
| **2 tikslas. Suteikti mokiniams palankias galimybes sėkmingai ugdytis socialines bei pilietinės savimonės stiprinimo kompetencijas** |
| ***Uždavinys.* Stiprinti mokinių pilietinės savimonės ugdymo veiksmingumą bei socializaciją.** |
| 1. | Socialinės ir pilietinės veiklos stiprinimas, numatant veiklos kryptis | 2018–2020 m. | S. Pocienė,V. Rudienė | Parengtas ir patvirtintas socialinės ir pilietinės veiklos aprašas, numatytos veiklos kryptys. 80 proc. mokinių dalyvauja socialinėje ir pilietinėje veikloje, projektuose. Sustiprėjusi demokratinė gimnazijos kultūra | MK lėšos, projektinės veiklos lėšos |
| 2. | Mokinių skatinimo ir drausminimo sistemos tobulinimas | 2018–2020 m. | E. AukselienėV. Rudienė,Aktyvių tėvų klubas | Pakoreguota mokinių skatinimo ir drausminimo tvarka. Mokinių skatinimas turi įtakos augančiai mokinių ugdymosi motyvacijai | Paramos lėšos |
| 3. | Bendradarbiavimas su Joniškio rajono institucijomis organizuojant mokinių socialinę bei pilietinę veiklą | 2018–2020 m. | R. MockūnaitėV. Rudienė,A. Lapienė | Sudarytos galimybės visuomeninei veiklai ir pilietinėms iniciatyvoms vykdyti, socialinių projektų rengimui ir įgyvendinimui. Kasmet organizuojama apie 10 renginių su Joniškio rajono institucijomis. Sudarytos bendradarbiavimo sutartys, aktyvinančios pilietinę socialinę veiklą gimnazijoje ir vietos bendruomenėje | MK lėšos |
| 4.  | Mokinių tėvų atsakingos ir aktyvios veiklos stiprinimas  | 2018–2020 m. | E. AukselienėGimnazijos taryba | 30 proc. mokinių tėvų sąmoningai įsijungia į įvairias gimnazijos veiklas. Per metus organizuoti ne mažiau kaip 5 bendri renginiai, šventės, projektai su mokinių tėvais. Vyksta nuolatinis tėvų švietimo, bendravimo ir bendradarbiavimo formų, būdų, priemonių tobulinimas  | Paramos lėšos,MK lėšos |
| 5. | Projekto „Viskas prasideda nuo meilės savo kraštui...“ parengimas ir įgyvendinimas | 2018 – 2020 m. | R. Mockūnaitė,Darbo grupė | Parengtas ir įgyvendintas projektas, suteikiantis visiems bendruomenės nariams lygias galimybes rodyti iniciatyvą, prisiimti atsakomybę už iniciatyvas, sprendimus. Stiprinami bendruomenės kartų santykiai, ugdomas pilietiškumas ir pilietinis sąmoningumas, meilė savo kraštui, puoselėjamos bendruomenės tradicijos  | Paramos lėšos |
| **3 tikslas. Modernizuoti ugdymo procesą: mokinių įtraukimo didinimas, programų aprėpties plėtimas** |
| ***Uždavinys.* Pertvarkyti gimnazijos erdves, siekiant praplėsti mokinių ugdymosi galimybes** |
| 1. | Paraiškos Kūno kultūros ir sporto departamentui (toliau – KKSD) prie LR Vyriausybės (KKSD) „Dėl universalios dirbtinės dangos sporto aikštelei įrengti Joniškio r. Skaistgirio gimnazijoje“ parengimas ir pateikimas | 2018 m. | E. Aukselienė | Įrengta universalios dirbtinės dangos sporto aikštelė. Skatinamas mokinių noras sportuoti geresnėmis ir saugesnėmis sąlygomis, įtraukiam vietos bendruomenė į sporto renginius | SB, VB lėšos |
| 2.  | Mokinių ugdymosi galimybių plėtra, pritaikant gimnazijos patalpas neformaliojo ugdymo užsiėmimų vykdymui | 2018–2020 m. | E. Aukselienė | Sumažės pamokų, praleistų dėl išvykimo į meno mokyklą bei dėl susisiekimo ir tvarkaraščių nesuderinamumo, skaičius | SB ir MK lėšos |
| 3.  | Gimnazijos teritorijos viešų erdvių atnaujinimas ir pritaikymas mokinių poilsiui bei edukacijai | 2018–2020 m. | E. Aukselienė,Gimnazijos taryba,Aktyvių tėvų klubas | Atnaujinta lauko klasė, pavėsinės, įrengtas edukacinis-pažintinis takas bei kitos erdvės mokinių poilsiui ir edukacijai  | SB, MK, paramos lėšos. |
| 4. | Einamasis remontas mokomuosiuose kabinetuose | 2018–2020 m. | K. Adomaitis | Atliktas remontas 5 mokomuosiuose kabinetuose, pagerės mokinių mokymosi ir mokytojų darbo sąlygos  | SB lėšos |
| 5. | Ikimokyklinio ugdymo skyriaus patalpų pertvarka ir laisvalaikio užimtumo erdvės lauke įrengimas | 2018–2020 m. | E. Aukselienė,K. Adomaitis | Atlikta patalpų pertvarka, įrengta laisvalaikio užimtumo erdvė lauke, geresnės ugdymo(si) sąlygos, skatinama kuo daugiau laiko praleisti gamtoje | SB, MK ir tėvų lėšos |
| 6. | Papildomų finansavimo šaltinių, gimnazijos kiemui ir takams sutvarkyti, paieška | 2018–2020 m. | E. Aukselienė | Sutvarkytas gimnazijos kiemas, atnaujinti takai, sukurta saugi aplinka mokiniams, geresnis estetinis gimnazijos vaizdas  | SB, paramos lėšos |

**VII SKYRIUS**

**PLANO STEBĖSENOS SISTEMA**

Šiam strateginiam planui įgyvendinti būtina, kad visa bendruomenė žinotų strateginio plano tikslus bei uždavinius, ir aktyviai dalyvautų šio plano įgyvendinime, prisiimdami atsakomybę už kasmet įgyvendinamas konkrečias veiklas.

Įgyvendinant šį planą, tikimasi, kad plėtosis tvarios bei pasidalytosios lyderystės principai, rasis ne tik formalūs mokyklos lyderiai, bet ir neformalūs, kurių dėka bendruomenėje būtų formuojamas teigiamas mokyklos įvaizdis ir pagarba jai. Mokykla yra atvira naujovėms ir idėjoms.

Stebint strateginio plano įgyvendinimą, vykdant jo priežiūrą laikomasi šių vertinimo principų: kaip mus sekėsi įgyvendinti planą? kas mums pavyko ar kur mes suklydome? kodėl? ko galime pasimokyti? ką reiktų pakeisti, jei reikia? Svarbu, kas mums pavyko, kokią sėkmę patyrėme, o jei klydome, ne kas yra kaltas, o kodėl darėme klaidas ir kaip jų išvengti?

Strateginio plano įgyvendinimo stebėsena vykdoma viso jo įgyvendinimo metu. Strateginio plano turinio stebėseną atlieka strateginio planavimo grupė, kuri kiekvienais metais iki gruodžio 15 d. parengia strateginio plano vykdymo analizę. Analizės duomenys fiksuojami strateginio plano stebėsenos grupės sudarytoje lentelėje (lentelėje):

|  |
| --- |
| **Tikslas** |
| **Uždavinys** |
| **Priemonės pavadinimas** | **Planuojamas rezultatas** | **Pasiektas rezultatas** |
| 1. |  |  |
| 2. |  |  |
| Išvados/pastabos/rekomendacijos |  |  |

Pagal šią analizę, gimnazijos įsivertinimo rezultatus, SSGG analizę ir kitų mokykloje atliktų tyrimų rezultatus nustatomi metiniai veiklos prioritetai ir gali būti koreguojamas gimnazijos strateginis planas. Gauti rezultatai yra aptariami Gimnazijos taryboje, Mokinių taryboje, Aktyvių tėvų klube, Mokytojų taryboje.

\_\_\_\_\_\_\_\_\_\_\_\_\_\_\_\_\_\_\_\_